प्रभु ने गम्भीरा मंदिर में रहकर जो बारह वर्ष बिताए एवं उन वर्षों में उन्होंने जो लीलाएँ कीं, उन्हें भक्त ‘गम्भीरा लीला’ के नाम से जानते और कहते हैं। महाप्रभु निरन्तर वियोगिनी ‘श्री राधिका जी’ के भाव में भावान्वित रहते थे। इन 12 वर्षों में प्रभु के शरीर में जो-जो प्रेम-भाव उत्पन्न हुए थे, वे आज तक किसी भी महापुरुष के शरीर में प्रगट नहीं हुए। उस समय उनके अंतरंग भक्त ही उनके शरीर की देखरेख तथा सेवा सुश्रुषा करते थे। उनमें गोविंद जगदानंद, रघुनाथदास, स्वरूप दामोदर एवं राय-रामानंद जी ही मुख्य थे। उस समय दिव्योन्माद के कारण महाप्रभु की जो दशा होती थी, उसे स्वरूप दामोदर जी अपने कड़चा में लिखते जाते थे, जिसे ‘स्वरूप-दामोदर जी का कड़चा’ कहा जाता है।